CELEX: 32014R1215
Language: lt
Date: 2014-11-11 00:00:00
Title: 2014 m. lapkričio 11 d. Komisijos įgyvendinimo reglamentas (ES) Nr. 1215/2014 dėl tam tikrų prekių klasifikavimo Kombinuotojoje nomenklatūroje

14.11.2014   
            
            
               LT
            
            
               Europos Sąjungos oficialusis leidinys
            
            
               L 329/11
            
         KOMISIJOS ĮGYVENDINIMO REGLAMENTAS (ES) Nr. 1215/2014
   2014 m. lapkričio 11 d.
   dėl tam tikrų prekių klasifikavimo Kombinuotojoje nomenklatūroje
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (1), ypač į jo 9 straipsnio 1 dalies a punktą,
   kadangi:
   
               (1)
            
            
               siekiant užtikrinti, kad Reglamento (EEB) Nr. 2658/87 priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;
            
         
               (2)
            
            
               Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, kuri visiškai ar iš dalies parengta pagal Kombinuotąją nomenklatūrą arba kurioje ji papildomai detalizuojama atsižvelgiant į tarifų ir kitų su prekyba susijusių priemonių taikymo poreikius;
            
         
               (3)
            
            
               laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;
            
         
               (4)
            
            
               reikėtų nustatyti, kad suteikta šio reglamento nuostatų neatitinkančia privalomąja tarifine informacija apie šiame reglamente nurodytas prekes jos turėtojas galėtų remtis dar tam tikrą laikotarpį, kaip nustatyta Tarybos reglamento (EEB) Nr. 2913/92 (2) 12 straipsnio 6 dalyje. Tas laikotarpis turėtų būti trys mėnesiai;
            
         
               (5)
            
            
               Muitinės kodekso komitetas per pirmininko nustatytą laikotarpį nuomonės nepateikė,
            
         PRIĖMĖ ŠĮ REGLAMENTĄ:
   1 straipsnis
   Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant tos lentelės 2 skiltyje nurodytą KN kodą.
   2 straipsnis
   Vadovaujantis Tarybos reglamento (EEB) Nr. 2913/92 12 straipsnio 6 dalimi, šio reglamento nuostatų neatitinkančia privalomąja tarifine informacija galima remtis dar tris mėnesius nuo šio reglamento įsigaliojimo dienos.
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2014 m. lapkričio 11 d.
      
         
            Komisijos vardu
         
         
            Pirmininko pavedimu
         
         Heinz ZOUREK
         
            Mokesčių ir muitų sąjungos generalinis direktorius
         
      
   
   
      (1)  OL L 256, 1987 9 7, p. 1.
   
      (2)  1992 m. spalio 12 d. Tarybos reglamentas (EEB) Nr. 2913/92, nustatantis Bendrijos muitinės kodeksą (OL L 302, 1992 10 19, p. 1).
   
      PRIEDAS
      
                  Prekių aprašymas
               
               
                  Klasifikavimas
                  (KN kodas)
               
               
                  Motyvai
               
            
                  (1)
               
               
                  (2)
               
               
                  (3)
               
            
                  Saulės energijos plokštė, kurios apytikriai matmenys 2 × 2 m, sudaryta iš 25 lygiagrečiai sumontuotų stiklinių vakuuminių vamzdžių, kurie tarpusavyje sujungti kolektoriaus vamzdeliu. Kiekvieną vakuuminį vamzdį sudaro du koncentriniai vamzdeliai, užpildyti šilumą perduodančiu skysčiu. Kiekvieno vamzdžio vidinis vamzdelis yra padengtas sugeriančiu sluoksniu.
                  Vamzdžių vidinio vamzdelio sluoksnis sugeria saulės energiją ir ją paverčia šilumos energija. Tada šiluma perduodama šilumą perduodančiam skysčiui, kuris virsta dujomis, pakyla ir perduoda šilumą į kolektoriaus vamzdelį (varinį skirstytuvą).
                  Tada šiluma per vamzdyno sistemą, užpildytą šilumą perduodančiu skysčiu, kurį varinėja valdiklio valdomas siurblys, iš kolektoriaus vamzdelio perduodama į vandens talpyklą.
                  Gaminys pateikiamas be siurblio, valdiklio, vamzdyno sistemos ir vandens talpyklos.
                  Saulės energijos plokštė naudojama saulės energijos vandens šildymo sistemose ir yra skirta įrengti ant stogo.
               
               
                  8419 19 00
               
               
                  Klasifikuojama vadovaujantis Kombinuotosios nomenklatūros 1, 2 (a punktu) ir 6 bendrosiomis aiškinimo taisyklėmis ir KN kodus 8419 ir 8419 19 00 atitinkančiais prekių aprašymais.
                  Saulės energijos plokštė laikytina turinčia pagrindines sukomplektuoto arba baigto gaminti gaminio (vandens šildytuvo) savybes, nes joje yra visos šilumos gamybai reikalingos sudedamosios dalys. Trūkstamos sudedamosios dalys naudojamos šilumai perduoti ir vandeniui laikyti. Todėl ji nepriskirtina 8419 90 85 subpozicijai kaip vandens šildytuvų dalys.
                  Kadangi saulės energijos plokštė saulės energiją paverčia šiluma, ji nelaikytina vien 8419 50 subpozicijai priskiriamu šilumokaičiu (taip pat žr. Suderintos sistemos paaiškinimų 8419 pozicijos I B grupės paaiškinimus).
                  Todėl saulės energijos plokštė klasifikuotina kaip kiti neelektriniai tekančio arba talpykloje laikomo vandens šildytuvai, priskiriant KN kodą 8419 19 00 (taip pat žr. SS paaiškinimų 8419 pozicijos I grupės paskutinės pastraipos paaiškinimus).